Meisieskole skop stof in ander se oëBloemhof op Stellenbosch, die oudste Afrikaanse meisieskool in die land, het die beste van alle staatskole gevaar en beklee die derde plek op die lys. Foto: Facebook Meisieskole beklee al vyf top-posisies op ŉ lys van Suid-Afrika se beste akademiese skole, maar net twee van die top-presteerders is Afrikaansmediumskole. Dit is van die bevindings deur die webwerf Business Insider nadat hy die uitslae van verlede jaar se nasionale seniorsertifikaat‑eksamen ontleed het. Die enigste twee Afrikaanse skole wat die top‑tien gehaal het, is die Hoër Meisieskool Bloemhof op Stellenbosch in die derde plek en die Afrikaans Hoër Meisieskool in Pretoria in die vyfde plek. Business Insider sê in die ontleding is net skole met minstens 20 matrikulante in aanmerking geneem en is die Onafhanklike Eksamenraad se eindeksamen buite rekening gelaat. Die lys is saamgestel deur te kyk na die gemiddelde getal onderskeidings per leerder. Die 107 matrikulante van die top-skool, Herschel Girls’ High in Claremont, Kaapstad, het ŉ verstommende gemiddeld van 5,31 onderskeidings elk behaal. In die tweede plek is die nabygeleë Springfield Convent Senior School met 4,14 onderskeidings per leerder. Dié twee skole is ook die duurste van die top-tien. Jaarlikse skoolgeld aan Herschel beloop R109 000 en aan Springfield R68 012,40. Bloemhof, wat die derde plek beklee, is met jaarlikse skoolgeld van R30 560 die goedkoopste van die tien top-skole. Dié skool se leerders het gemiddeld 3,59 onderskeidings gekry. Van die tien skole op die lys is ses in die Wes-Kaap, een in Pretoria en drie in KwaZulu-Natal. Met 220 matrieks is Affies verreweg die grootste van die top-skole. Die enigste groot gemengde skool (vir seuns en meisies) is Westerford High School in Kaapstad se suidelike voorstede, waar die helfte van die skole op die lys geleë is. In ŉ afsonderlike ondersoek deur Business Insider na skole wat die Onafhanklike Eksamenraad se eksamen afgelê het, is bevind Helpmekaar-kollege in Johannesburg se matrikulante het die tweede beste gevaar. Dagskoliere aan dié private skool betaal R74 800 skoolgeld per jaar, vergeleke met Kingsmead College se R139 370 en Roedean School se R152 982, wat volgens die webwerf se lys bewys die duurste skole lewer nie noodwendig die beste resultate nie.